**Епидемиолошке детерминанте HIV инфекције и АIDS-а**

**у Републици Србији крајем новембра 2024. године**

* Према подацима Института за јавно здравље Србије „Др Милан Јовановић Батут” од почетка епидемије, 1985. године, до 25. новембра 2024. године у Републици Србији су регистроване 4903 особе инфициране HIV-ом, од којих је 2251 особа оболела од AIDS-а (46% свих регистрованих HIV позитивних особа), док су 1372 особе инфициране HIV-ом умрле (1225 од AIDS-а, а 147 од болести или стања која нису повезана са HIV инфекцијом).
* Град Београд бележи највећи број инфицираних HIV-ом, као и највећи број тестираних особа.
* У периоду јануар–новембар 2024. године дијагностиковано је и пријављено 109 особа инфицираних HIV-ом, што је за 12% мање него у истом периоду прошле године (124 особе), односно за 38% мање у поређењу са истим периодом 2019. године (175 особа).
* Међу дијагностикованим HIV+ особама у овој години код 23 особе је дијагностикован клинички АIDS, док је 5 особа умрло од АIDS-а (двоструко мање у поређењу са истим периодом 2023. године када је умрло 10 особа).

Од 1997. године високоактивна антиретровирусна терапија (HAART) је доступна и бесплатна у Републици Србији, тј. сви трошкови лечења иду на терет Републичког фонда за здравствено осигурање за све здравствене осигуранике. Од 2008. године лечење HIV инфекције је децентрализовано, односно реализује се на Клиници за инфективне и тропске болести при Клиничком центру Србије у Београду, у Клиничком центру Војводине у Новом Саду, Клиничком центру у Нишу, а од 2009. године и у Клиничком центру у Крагујевцу. У периоду 2003–2023. годинe регистровано је осмоструко повећање особа инфицираних HIV-ом на лечењу комбинованом антиретровирусном терапијом (2563 особе крајем 2023. према 330 особа крајем 2003. године), што је условило да се од 2000. године региструје значајна редукција оболевања и умирања од АIDS-а (графикон 1).

С друге стране, oд 2000. године региструје се и у нашој земљи пораст броја дијагностикованих особа инфицираних HIV-ом, при чему је у периоду 2014–2023. године дијагностиковано 1756 особа инфицираних HIV-ом, што је за 45% више него у периоду 2004–2013. године када је дијагностиковано 1214 особа инфицираних HIV-ом. Овај пораст је свакако и резултат промоције значаја добровољног, поверљивог и бесплатног саветовања и тестирања на HIV, као и веће доступности ове услуге у здравственим установама, али и ван здравствених установа у заједници, посебно за особе са ризичним понашањем из кључних популација под повећаним ризиком од HIV-а.

**Графикон 1.**Број регистрованих HIV позитивних особа, оболелих и умрлих од АIDS-а у Републици Србији у периоду 1984–2023. године

HAART

Процене UNAIDS-а указују да је крајем 2023. године у нашој земљи 4000 особа живело са HIV-ом, од којих 570 особа, односно седмина није знала да је инфицирана HIV-ом. Знајући да HIV инфекција може дуги низ година протицати без икаквих знакова и симптома, једини начин да се открије HIV инфекција је да се особа која је имала неки ризик тестира на HIV. Свако тестирање на HIV треба да буде добровољно и поверљиво, уз обавезно саветовање пре и после тестирања, а у циљу пружања правих и стручних информација потребних да се донесе одлука да ли је прави тренутак за тестирање, али и да се препозна ствaрни ризик тј. ризично понашање које је особа практиковала или које и даље упражњава и да идентификује личне могућности за превенирање инфицирања HIV-ом у будућности. С друге стране, инфициране особе имају могућност да одмах по дијагностиковању HIV инфекције, без обзира на тренутни имунолошки и вирусолошки статус, започну лечење HIV инфекције које даје одличне резултате, како у свету тако и у нашој земљи. Захваљујући терапији HIV инфекција је хронично стање са којим се може квалитетно и дуго живети, али само уколико се правовременим и адекватним лечењем контролише репликација HIV-а.

Од 109 дијагностикованих особа инфицираних HIV-ом у периоду од јануара до 25. новембра 2024. године, 41 особа је из Београда (38%), 30 је из Војводине (27,5%), а нешто више од трећине је из осталих округа централне Србије (38 особа, тј. 38%). Регистровано је 15 пута више мушкараца у односу на жене (102 мушкарца и 7 жена). Већина дијагностикованих HIV позитивних особа је узраста 20–49 година (89 особа тј. 82%), односно свака трећа особа је узраста 20–29 година (33 особе тј. 30%). Најмлађа особа којој је дијагностикована HIV инфекција има 19 година, а најстарија 78 година. У односу на начин трансмисије, код 93 особе HIV је пренесен сексуалним односом без кондома (97% свих пријављених случајева са познатим начином трансмисије) од којих је 71 мушкарца који су пријавили ризичне сексуалне односе са другим мушкарцима (74% свих особа са познатим начином трансмисије). Регистроване су и две особе које инјектирају дроге којима је новодијагностикована HIV инфекција. У истом периоду за 13 особа није пријављен начин преноса HIV-а. У анализираном временском периоду свака пета дијагностикована HIV позитивна особа је свој HIV+ статус сазнала у стадијуму клинички манифестног АIDS-а (22 особе тј. 20%), скоро половина особа код којих је дијагностикована HIV инфекција је била без икаквих симптома и манифестних знакова HIV инфекције (54 особе тј. 50%)*,* а код 10 особа HIV инфекција је дијагностикована убрзо након заражавања (9%).Скоро две трећине особа инфицираних HIV-ом (61%) које су дијагностиковане током ове године откривено је у стадијуму значајно нарушеног имунолошког система (тзв. „касни презентери” са бројем CD4 лимфоцита мањим од 350 ћелија/mm3).Ово указује да се и поред доступног добровољног, поверљивог и бесплатног тестирања на HIV праћеног саветовањем пре и после тестирања, у ИЈЗ/ЗЈЗ у 24 града у Републици Србији током целе године, као и у заједници, значајан удео особа инфицираних HIV-ом не тестира благовремено. То смањује могућност успешног лечења у циљу контроле HIV инфекције, односно спречавање оболевања и умирања од АIDS-а, као и превенције преношења HIV-а на друге особе.

Од 23 пријављене особе оболеле од АIDS-а у периоду јануар–новембар 2024. године, 20 су мушкарци. У Београду је регистровано 5 случајева оболевања од АIDS-а (22%), док су на територији Војводине нотирана 4 случаја АIDS-а (17%). Највише оболелих од АIDS-а регистровано је у узрасној групи 30–59 година (16 особа тј. 70%), али је оболевање регистровано и код три особе доби 20–29 година, односно узраст оболелих се кретао у опсегу од 23 до 64 године. По пријављеном начину трансмисије 19 особа оболелих од АIDS-а (83% свих случајева) је регистровано међу особама које су инфициране HIV-ом незаштићеним сексуалним контактом, од којих је 12 мушкарца који су пријавили ризичне сексуалне односе са другим мушкарцима (63% од свих оболелих са пријављеним начином трансмисије), а за четири особе начин трансмисије HIV-а није пријављен.

Пет особa умрлих од АIDS-а у периоду јануар–новембар 2024. године, је регистровано у Београдском, Шумадијском, Златиборском, Јабланичком и Поморавском округу. Међу умрлима четири особе су мушкарци. У односу на узраст умрли су били узраста од 39 до 57 година, док су три особе пријавиле сексуални начин трансмисије. Свих пет смртних исхода регистровано је унутар месец дана од тренутка дијагностикованог носилаштва анти-HIV-антитела и оболевања од АIDS-а у 2023/2024. години.